Már készül a Magyarországot elítélő jelentés, írja a Fidesz, És Soros, Soros, Soros.

A kormánypárt közleményben reagált a hírre, hogy az Európai Bizottság elfogadta a hetes cikkely szerinti eljárás megindítását Lengyelországgal szemben. Gyakorlatilag felkészült a legrosszabbra, mert "Lengyelország hazánkkal együtt a brüsszeli bevándorláspolitika leghangosabb bírálója, és hazánkhoz hasonlóan elutasítja Európa migránsokkal való betelepítését és a kötelező kvótát. Ezért Brüsszel meg akarja büntetni, ahogy Magyarországot is."

A Fidesz tudja, hogy "már készül a Magyarországot elítélő Soros-jelentés", azaz az Európai Bizottság jelentése, ami után hamarosan nálunk is elindíthatja a 7-es cikkely szerinti eljárást az EB.

"Visszautasítjuk Brüsszel példátlan politikai nyomásgyakorlását, meg fogjuk védeni Lengyelországot, és ki fogunk tartani a magyar emberek akarata mellett, akik egyértelművé tették, hogy elutasítják a Soros-terv minden egyes pontját."

A Lengyelországra dobott EU-s jogi atombomba akkor robban, ha az Európai Tanácsban a tagállamok négyötödös többséggel elfogadják azt.